Perderitte weer op Voortrekkermonument se doenlysPersoneel van die Voortrekkermonument is baie trots op die vyf nuwelinge, Kaviaar, Hannibal, Koning, Pat en Jasper. (Foto: Du Preez de Villiers) Koning, Pat, Jasper, Kaviaar en Hannibal – dit is die name van die boerperde wat hierdie week ŉ nuwe tuiste by die Voortrekkermonument gevind het. Die monument spog nou met ŉ wye verskeidenheid van plaasdiere en die jongste toevoeging van perde sal vir sekerheid- en vermaakdoeleindes ingespan word. Maroela Media het vroeër berig dat die monument ŉ troetelwerf ingerig het om vir kinders en diereliefhebbers die geleentheid te bied om wisselwerking met plaasdiere te hê, wat so ŉ wesenlike deel van die Afrikaner se erfenis is. Dit sal ook die eerste keer in meer as vyf jaar wees dat perderitte weer by dié kultuurtuiste vir lede van die publiek aangebied sal word. Esté Cilliers met Hannibal. (Foto: Du Preez de Villiers) Hierdie pragtige boerperde is deur Mooikrans Opleidingsinstituut, geleë tussen Amersfoort en Morgenzon in Mpumalanga, vir die VTM-terrein geskenk, en gaan ook vir sekerheidsdoeleindes op die monument se terrein aangewend word. Die Voortrekkermonument sê dit is net gepas dat hierdie diere boerperde is, wat hulself hier op dié geskiedkundige koppie by dié belangrike baken van hoop kom tuismaak het. Een van die Voortrekkers se kentekens is ruiterkuns en dié vyf perde gaan ook die voorreg hê om hierdie belangrike opvoedkundige diens aan dié jeugorganisasie te lewer. Catherin Belstead op Haniball. (Foto: Verskaf) Henk Maree, bedryfshoof by die monument, verduidelik dat al vyf perde gebruik is in Mooikrans se opleiding van studente in perdondersteunde terapie en dat hulle ook baie ure met kinders met spesiale behoeftes in die arena gewerk het. Hulle is dus deeglik geskool om met mense, en veral met kinders, te werk. “Dit is absoluut noodsaaklik om perde by die monument te hê, nie net omdat hulle ŉ geliefde deel van die Voortrekkermonument se geskiedenis is nie, maar omdat perde ŉ onmiskenbare rol gespeel het in ons geskiedenis, regdeur die Groot Trek tot nou,” sê hy. Francois Coetzee met Hannibal. (Foto: Verskaf) Elna Wahl, eienaar en uitvoerende hoof van dié opleidingsentrum, vertel dat sy nie haar perde aan enigiemand anders as die monument sou afstaan nie. “Dis ŉ groot voorreg om deel te wees van hierdie projek. Die monument en die geskiedenis van die Afrikaner lê my baie na aan die hart en hierdeur kan ek ŉ bydrae lewer in die lewe van jongmense,” sê sy. “Die vyf oulikste perde is vir dié projek uitgesoek, elkeen met ŉ pragtige persoonlikheid.” Roelien Fourie en Koning. (Foto: Verskaf) Mooikrans Opleidingsinstituut bied ŉ nasionale diploma in diere- en plantproduksie en ŉ internasionale sertifikaat in perdondersteunde terapie. Daar is ook geriewe vir studente om op die Mooikrans-kampus in te woon. Gedurende skoolvakansies word Mooikrans se gewilde perdryvakansies vir kinders aangebied. Die ses nuwelinge woon nou rustig in hul kamp op die Voortrekkermonument se perseel. (Foto: Esté Cilliers) Die Voortrekkermonument het ook ŉ koetsperd, Choice, aangeskaf vir ritte in ŉ perdekar; nog ŉ nuwe aktiwiteit wat eersdaags by die monument beskikbaar sal wees.